Diari Oficial de la Generalitat Valenciana


Sumari del DOGV 7584, del 03-08-2015 (2015/6957)

DECRET 125/2015, de 31 de juliol, del Consell, de modificació del Decret 164/2010, de 8 d'octubre, del Consell, pel qual es regula el Consell Escolar de la Comunitat Valenciana.
---------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2015/07/31/125/dof/vci/html**

### Dades del document

Número de DOGV
:   7584

Data del DOGV
:   03-08-2015

Secció del DOGV
:   I. DISPOSICIONS GENERALS

Número del document
:   2015/6957


Data del document
:   31-07-2015

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * Consell Escolar de la Comunitat Valenciana
    * política educativa
    * execució de sentència
    * reglament intern
    * legislació
    * legislació escolar
    * democratització de l'educació

DECRET 125/2015, de 31 de juliol, del Consell, de modificació del Decret 164/2010, de 8 d'octubre, del Consell, pel qual es regula el Consell Escolar de la Comunitat Valenciana. [2015/6957]  
PREÀMBUL  
  
El Decret 164/2010, de 8 d'octubre, del Consell, regula el Consell Escolar de la Comunitat Valenciana.  
El Sindicat de Treballadors i Treballadores de l'Ensenyament del PV Intersindical Valenciana (STEP-IV) va interposar el recurs contenciós administratiu número 865/2010, davant la Sala Contenciosa Administrativa del Tribunal Superior de Justícia de la Comunitat Valenciana, contra l'indicat Decret 164/2010, en la redacció final feta pel Consell dels articles 5.7, 7.3, 10, 11.1, 11.5 i 11.6.  
El 17 d'abril de 2013 l'esmentada sala va dictar la Sentència número 177/2013, en què va estimar parcialment el recurs contenciós administratiu interposat pel Sindicat de Treballadors i Treballadores de l'Ensenyament del PV Intersindical Valenciana (STEP-IV) quant a l'article 10 sobre la composició de la Comissió Permanent i va desestimar la resta.  
Posteriorment, mitjançant acord dictat el 29 de juliol de 2013 per la Sala Contenciosa Administrativa del Tribunal Superior de Justícia de la Comunitat Valenciana, es va comunicar que, amb aquesta data, l'esmentada sentència havia sigut declarada ferma, a fi que es portaren íntegrament i al efecte que pertoca les declaracions que conté la dispositiva.  
Així doncs, sent ferma la Sentència número 177/2013 recaiguda en el recurs contenciós administratiu número 865/2010 i havent-se requerit el seu compliment per acord de 29 de juliol de 2013, de la Secció Cinquena de la Sala Contenciosa Administrativa del Tribunal Superior de Justícia de la Comunitat Valenciana, cal portar a efecte el que dicta la sentència, en compliment del que estableix la Llei 29/1998, de 13 de juliol, reguladora de la jurisdicció contenciosa administrativa.  
Per tot això, amb l'audiència prèvia dels sectors implicats i el dictamen del Consell Escolar de la Comunitat Valenciana, a proposta del conseller d'Educació, Investigació, Cultura i Esport, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 31 de juliol de 2015,  
  
  
DECRETE  
  
Article únic. Modificació del Decret 164/2010, de 8 d'octubre, del Consell, pel qual es regula el Consell Escolar de la Comunitat Valenciana  
Es modifica l'article 10 del Decret 164/2010, de 8 d'octubre, del Consell, pel qual es regula el Consell Escolar de la Comunitat Valenciana, conforme al text contingut en l'annex del present decret.  
  
  
DISPOSICIÓ ADDICIONAL  
  
Única. Incidència econòmica en la dotació de la despesa  
L'aplicació i desplegament d'aquest decret no podrà tindre cap incidència en la dotació de tots i cada un dels capítols de despesa assignada a la conselleria competent en matèria d'educació, i, en tot cas, haurà de ser atesa amb els mitjans personals i materials d'aquesta conselleria.  
  
  
DISPOSICIÓ DEROGATÒRIA  
  
Única. Derogació normativa  
Queda expressament derogat el punt 1 de l'article 34 de l'annex de l'Ordre 20/2011, d'11 d'abril, de la Conselleria d'Educació, per la qual s'aprova el Reglament de Funcionament del Consell Escolar de la Comunitat Valenciana, així com les normes del mateix rang o d'un rang inferior que s'oposen a allò que es disposa en el present decret.  
DISPOSICIÓ FINAL  
  
Única. Entrada en vigor  
El present decret entrarà en vigor l'endemà de la publicació en el Diari Oficial de la Comunitat Valenciana.  
  
València, 31 de juliol de 2015  
  
El president de la Generalitat,  
XIMO PUIG I FERRER  
  
El conseller d'Educació, Investigació,   
Cultura i Esport,  
VICENT MARZÀ IBÁÑEZ  
  
  
  
ANNEX  
Text modificat de l'article 10 del Decret 164/2010, de 8 d'octubre, del Consell, pel qual es regula el Consell Escolar de la Comunitat Valenciana (CECV)  
  
«Article 10. Composició de la Comissió Permanent  
La Comissió Permanent del Consell Escolar de la Comunitat Valenciana estarà integrada pels següents consellers o conselleres triats pels membres dels seus grups respectius. D'entre ells, seran membres nats el president o la presidenta i el vicepresident o la vicepresidenta del CECV.  
1. Set representants del professorat, triats d'entre ells en atenció a la seua representativitat i pluralitat, dels quals quatre pertanyeran a centres públics i tres a centres privats.  
2. Cinc representants dels pares i mares d'alumnes, triats d'entre ells en atenció a la seua representativitat i pluralitat, dels quals tres pertanyeran al sector públic i dos al sector privat de l'ensenyament.  
  
3. Tres representants de l'alumnat, triats d'entre ells, dels quals dos pertanyeran a centres públics i un altre a centres privats.  
4. El o la representant del personal administratiu i de serveis dels centres docents en el Consell Escolar de la Comunitat Valenciana.  
5. Un representant dels titulars dels centres privats, triat d'entre ells.  
  
6. Un representant de les organitzacions sindicals de treballadors o treballadores, triat d'entre ells.  
7. Un representant de les organitzacions empresarials, triat d'entre ells.  
8. El o la representant de les entitats locals.  
9. Dos representants de les universitats de la Comunitat Valenciana, triats d'entre ells. Un correspondrà a les universitats públiques i l'altre a les universitats privades.  
10. Dos representants de les personalitats de reconegut prestigi en el camp de l'educació, elegits d'entre elles.  
11. Sis representants de l'administració educativa autonòmica, triats d'entre ells.  
12. Un representant del personal que exercisca funcions de formació del professorat, dependent de l'administració educativa, triat d'entre d'ells.  
13. El president o la presidenta de l'Acadèmia Valenciana de la Llengua o persona en qui delegue.  
14. El defensor o la defensora del discapacitat de la Comunitat Valenciana o persona en qui delegue.  
15. Dos representants dels directors i les directores de centres educatius no universitaris, triats d'entre ells o elles. Un serà de centres públics i l'altre de centres privats.  
16. Dos representants de la Inspecció Educativa, triats d'entre ells.  
  
17. El o la representant del Consell de la Joventut de la Comunitat Valenciana.  
18. El o la representant amb funcions en la Unitat d'Educació per a la Salut.  
19. El o la representant amb funcions vinculades a la integració de l'alumnat procedent d'altres països».


Còpia Permalink ELI